Aardbewing: Drie klinieke in NW beskadig - Maroela Media
Een van die winkels in Orkney wat se vensters gebreek het.
Drie klinieke in Klerksdorp in Noordwes is Dinsdag tydens die aardbewing beskadig.
Volgens die provinsiale departement van gesondheid moes die Stilfontein- en Parkstraat-klinieke hul deure sluit weens struktuurskade aan die geboue.
'n Derde kliniek is onder administrasie van 'n myn in Stilfontein. Tebogo Lekgethwane, woordvoerder van die departement, het gesê daar is reeds met herstelwerk by dié kliniek begin en bedrywighede sal na verwagting Woensdag hervat.
Skade binne 'n winkel in Orkney. Foto: Verskaf
Die departement het intussen gereël dat pasiënte van die klinieke met busse na ander hospitale in die gebied geneem word. Magome Masike, LUR van gesondheid, sal Woensdag die gebied besoek om die skade te beraam.
Maroela Media het vroeër berig minstens 400 huise is Dinsdag tydens die aardbewing in Orkney in Noordwes beskadig, waarvan baie huise en winkels se vensters gebreek het.
Die aardbewing is in groot dele van die land gevoel, maar die episentrum van die skudding was in die Orkney-omgewing.
Volgens die Raad vir Geowetenskappe het die aardbewing 5.5 op die Richterskaal gemeet. Een persoon is dood, en talle mynwerkers was vir etlike ure in 'n mynskag in die omgewing vasgekeer.